Brassica oleracea var. selenisia

Brassica oleracea var. selenisia (o názvoch pozri nižšie) je taxón z druhu kapusta obyčajná.
V mnohých systémoch sa uvádza ako súčasť kelu kučeravého (Brassica oleracea var. sabellica).

Názov

Slovenské názvy sú pravdepodobne okrasný kel, kel okrasný a kapusta obyčajná vrúbkovaná. Dôvod je nasledujúci: Tieto slovenské názvy sú v knihe Flóra Slovenska priradené taxónu Sabellica zahŕňajúcemu aj taxón Selenisia. V systémoch (ako napríklad v tomto článku), v ktorých sa taxóny Sabellica a Selenisia uvádzajú oddelene, vyššie uvedené slovenské názvy z vecného hľadiska (a aj pri porovnaní so zahraničnými názvami) patria taxónu Selenisia, keďže okrasný a vrúbkovaný je taxón Selenisia, nie taxón Sabelllica. O termíne okrasná kapusta pozri nižšie.
Vedecké názvy sú: Brassica oleracea var. selenisia, Brassica oleracea Skupina Selenisia, Brassica oleracea ssp. capitata (convar. acephala) var. selenisia, Brassica oleracea Brassica oleracea subsp selenisia (zahŕňa aj sabellica), Brassica oleracea convar. acephala var. selenisia, Brassica oleracea var. acephala subvar. laciniata f. selenisia, Brassica oleracea var. fimbriata subvar. pinnata.

O termínoch okrasný kel a okrasná kapusta

Taxonomicky sa termínom okrasný kel označuje – ako bolo uvedené vyššie – taxón Brassica oleracea var. selenisia (resp. Brassica oleracea var. sabellica v širšom zmysle, t. j. vrátane var. selenisia). K tomu treba dodať, že najnovšie sa tradičné meno okrasný kel niekedy používa na označenie taxónu Brassica oleracea (convar. costata) var. helmii (opísaného až v roku 2001), ktorý zahŕňa okrasné rastliny, ktoré sú prechodom medzi taxónmi Brassica oleracea convar. acephala a Brassica oleracea convar. capitata (ale zahŕňa aj niektoré výzorom podobné kŕmne kely). 
V obchodnom styku má termín okrasný kel čiastočne odlišný význam. Označuje sa ním totiž taká okrasná rastlina z taxónu Brassica oleracea convar. acephala (najčastejšie presnejšie z taxónu Brassica oleracea var. selenisia), ktorá má kučeravé okraje listov a/alebo listy so zárezmi či zúbkami (niekedy môžu mať listy až tvar pierok). Opakom je v obchodnom styku termín okrasná kapusta (či kapusta okrasná), ktorým sa označuje taká okrasná rastlina z taxónu Brassica oleracea convar. acephala, ktorá má rovné okraje listov. Termíny okrasný kel a okrasná kapusta sa v bežnom styku často zamieňajú. V širšom zmysle sa ako okrasná kapusta či okrasný kel niekedy označujú aj niektoré okrasné rastliny z taxónov Brassica oleracea convar. capitata, kapusta sitinová (Brassica juncea) a mangold (Beta vulgaris var. cicla)  
Nasledujúci text článku sa zaoberá len taxónom Brassica oleracea var. selenisia.

Charakteristika Brassica oleracea var. selenisia

Je to dvojročná rastlina, kvitne až v druhom roku (vegetačná doba je približne 250 dní). Stonka je nezhrubnutá (pri vyšších formách prípadne mierne zhrubnutá, ale menej zhrubnutá než pri Brassica oleracea var. medullosa) a na konci vegetačného obdobia býva drevnatá; jej dĺžka siaha od silno skrátenej po predĺženú. Listy netvoria hlávku. Listy mávajú nepravidelné zárezy (vrúbky), ktoré sú často tak hlboké, že sa čepeľ akoby skladá z viacerých úzkych lístočkov; listová čepeľ nie je ohnutá nahor ani nadol (na rozdiel od Brassica oleracea var. sabellica, kde sú listy kučeravé a čepeľ je ohnutá od stredu listu nahor). Existujú rôzne farebné formy, najmä zelené, fialové, tmavočervené alebo so žltými škvrnami, často viacfarebné. V dôsledku drevnatenia rastlina dobre znáša nízke teploty. Je to primárne okrasná rastlina, ale občas sa aj konzumuje ako zelenina.